„ Það eru allir að reyna að bæta heiminn “ „ Ég er bjartsýnismaður . Tæknin sem við höfum fundið upp hingað til hefur reynst okkur vel . “ Ólafur Andri Ragnarsson , aðjúnkt við tölvunarfræðideild , er vanur því að viðmælendur hans séu uggandi yfir tali um fjórðu iðnbyltinguna enda segja sérfræðingar að við munum upplifa meiri breytingar næstu áratugi en við höfum síðastliðnar aldir . Það er ef til vill ekki undarlegt að maður hugsi : Hvað þýðir þetta hugtak ? Hvað verður um störfin okkar ? Munum við láta stjórnast af tölvum ? Byltingar hver annarri líkar Ólafur Andri er höfundur bókarinnar Fjórða iðnbyltingin sem kom út nýlega á vegum Almenna bókafélagsins . Þar fer hann yfir viðhorf til tækni í gegnum tíðina , möguleikana , gervigreindina , róbotana og sögu byltinga og margt fleira . „ Það er nefnilega mikilvægt að horfa til baka um leið og við horfum til framtíðarinnar . Iðnbyltingar eiga svo margt sameiginlegt . Fyrst hræðist fólk breytingarnar , fer í vörn og telur þær hættulegar en sagan sýnir að þær hafa ávallt bætt líf okkar . “ Tæknin er til góða Fólk hefur það betra í dag en nokkurn tímann áður . Ólafur Andri segir þetta óumdeilanlegt . „ Gögn sýna þetta svart á hvítu , gögn sem allir hafa aðgang að . Hópur jarðarbúa sem býr í sárri fátækt hefur aldrei verið jafn fámennur , aldrei hafa jafn margir kunnað að lesa - og aldrei jafn margar stúlkur - og skapandi verkefni eins og tónsmíðar hafa aldrei verið á höndum fleiri og það sem skiptir gríðarlegu máli er að aðgangur að lyfjum og heilbrigðisþjónustu á heimsvísu hefur aldrei verið betri . Búið er að svo gott sem útrýma mannskæðum sjúkdómum eins og bólusótt og lömunarveiki . “ Það má segja að það ríki ákveðin svartsýni í þjóðfélaginu þegar kemur að nýrri tækni sem lýsir sér meðal annars í áhyggjum yfir vaxandi notkun barna á snjalltækjum , netvæðingu allra hluta í kringum okkur og því sem líkist persónunjósnum á samfélagsmiðlum . „ Tæknibreytingar kalla á viðbrögð . Núna er verið að banna Facebook að gera alls konar hluti sem fyrirtækið hefur fengið að gera óárétt í mörg ár eins og að afhenda fyrirtækjum persónuupplýsingar . Evrópusambandið og mörg fylki Bandaríkjanna hafa sagt hingað og ekki lengra . Börn og unglingar eru farin að sjá að mikill skjátími hefur ekki góð áhrif á líðan þeirra og kvarta undan því að foreldrarnir séu of mikið í símanum í stað þess að vera í beinum samskiptum við sig . “ Reykjavík orðin drónavæn Ólafur Andri hefur kennt námskeið við tölvunarfræðideild HR um árabil sem heitir Ný tækni . Þar er markmiðið að nemendur skilji tækni sem áhrifavald í daglegu lífi fólks , rekstri fyrirtækja og þróun samfélaga , þekki tæknisöguna og skilji hvernig tækni þróast og þau lögmál sem gilda . „ Mig langaði að skrifa bók og stuðla að umræðu um þessa nýju tækni á íslensku fyrir Íslendinga . Fjórða iðnbyltingin er komin til Íslands , dæmi um það er að Samgöngustofa er búin að skilgreina leyfilega farvegi fyrir dróna fyrir heimsendingar ! “ Hann segir ekki annað hægt en að vera bjartsýnn . „ Nýsköpun snýst um að bæta líf fólks , dýra eða vernda náttúruna . Það er sama hvert ég fer og við hvaða frumkvöðla ég tala , það eru allir að reyna að bæta heiminn . “